
LEGE
 
privind serviciile de finanțare participativă 

Parlamentul adoptă prezenta lege organică.

Prezenta lege are scopul de a susține și a oferi o alternativă de finanțare pentru întreprinderile nou-înființate, întreprinderile mici și mijlocii și pentru autoritățile administrației publice locale, prin intermediul platformelor de finanțare participativă.
Prezenta lege transpune parțial prevederile Regulamentului (UE) 2020/1503 al Parlamentului European și al Consiliului din 7 octombrie 2020 privind furnizorii europeni de servicii de finanțare participativă pentru afaceri și de modificare a Regulamentului (UE) 2017/1129 și a Directivei (UE) 2019/1937, publicat în Jurnalul Oficial al Uniunii Europene L347/1 din 20 octombrie 2020.

Capitolul I
DISPOZIȚII GENERALE

Articolul 1. Obiectul de reglementare

(1) Prezenta lege reglementează:
a) condițiile de acces la activitatea de finanțare participativă și de desfășurare a acesteia;
b) categoriile de servicii de finanțare participativă;
c) competențele, instrumentele și procedurile de supraveghere a furnizorilor de servicii de finanțare participativă.

(2) Activitatea furnizorilor de servicii de finanțare participativă nu constituie activitate de creditare bancară sau nebancară și nici activitate a asociațiilor de economii și împrumut, a prestatorilor de servicii de plată și a societăților de investiții.

Articolul 2. Noțiuni principale

În sensul prezentei legi, următoarele noțiuni semnifică: 

administrare de portofolii individuale de împrumuturi – alocare de către furnizorul de servicii de finanțare participativă a unei sume prestabilite din fondurile unui investitor, care este un împrumutător inițial, către una sau mai multe oferte/proiecte de finanțare participativă de pe platforma sa de finanțare participativă, în conformitate cu împuternicirile acordate de fiecare investitor în mod discreționar; 

autoritate de supraveghere – Comisia Națională a Pieței Financiare, autoritate competentă în ceea ce privește autorizarea, reglementarea şi supravegherea furnizorilor de servicii de finanțare participativă care fac obiectul prezentei legi, prin exercitarea prerogativelor stabilite de Legea nr. 192/1998 privind Comisia Națională a Pieței Financiare, precum și de prezenta lege;

autorizare – înregistrare a furnizorilor de servicii de finanțare participativă în Registrul furnizorilor de servicii de finanțare participativă în baza deciziei autorității de supraveghere;

client – investitor, dezvoltator sau debitor-consumator, potențial sau efectiv, pentru care un furnizor de servicii de finanțare participativă prestează sau intenționează să presteze servicii de finanțare participativă;

debitor-consumator – persoană fizică care acționează în scopuri ce se află în afara activității sale comerciale, economice sau profesionale și intenționează să obțină un împrumut de consum prin intermediul unei platforme de finanțare participativă;

dezvoltator de proiecte de finanțare participativă (în continuare –dezvoltator) – persoană fizică care practică activitate de antreprenoriat sau persoană juridică cu scop lucrativ din Republica Moldova care, întrunind condițiile prevăzute de prezenta lege, intenționează să obțină finanțare pentru un proiect prin intermediul unei platforme de finanțare participativă;

investitor – persoană fizică sau juridică care, prin intermediul unei platforme de finanțare participativă, acordă împrumuturi sau achiziționează valori mobiliare sau instrumente admise în scopul finanțării participative ori acordă împrumuturi de consum;

investitor sofisticat – persoană fizică sau juridică care este client profesionist sau investitor calificat, conform art. 137 și 138 din Legea nr. 171/2012 privind piața de capital, ori persoană fizică sau juridică care este calificată drept investitor sofisticat de către furnizor, conform criteriilor și procedurii prevăzute la art. 26 din prezenta lege;

investitor nesofisticat – investitor care nu este un investitor sofisticat;

finanțare participativă bazată pe investiții – achiziționare sau subscriere de către investitori, prin intermediul unui vehicul investițional, a părților sociale sau a acțiunilor dezvoltatorului în cadrul unui proiect de finanțare participativă;

finanțare participativă bazată pe împrumut – acordare de către unul sau mai mulți investitori a împrumuturilor pentru un proiect de finanțare participativă sau pentru unul ori mai multe împrumuturi de consum în schimbul unei dobânzi, prin intermediul unei platforme de finanțare participativă;

furnizor de servicii de finanțare participativă (în continuare – furnizor) – persoană juridică constituită sub formă de societate cu răspundere limitată sau societate pe acțiuni, înregistrată în Republica Moldova și autorizată conform prezentei legi să presteze servicii de finanțare participativă;

ofertă de finanțare participativă – comunicare din partea unui furnizor, în conformitate cu prezenta lege, care conține informații suficiente despre condițiile ofertei și/sau despre proiectul de finanțare participativă oferit, astfel încât să le permită potențialilor investitori să ia o decizie cu privire la investirea în respectivul proiect și/sau în împrumutul de consum;

persoane cu funcții de răspundere – organul executiv unipersonal, membrii organului executiv colegial, membrii consiliului societății, ai comisiei de cenzori/comitetului de audit, precum și alte persoane care exercită atribuții de dispoziție în conducerea societății;

platformă de finanțare participativă (în continuare – platformă) – sistem informațional cu acces public, gestionat de un furnizor de servicii de finanțare participativă;

proiect de finanțare participativă (în continuare și – proiect) – activitate de antreprenoriat pentru care un dezvoltator urmărește să obțină finanțare prin oferta de finanțare participativă; 

serviciu de finanțare participativă – punere în legătură a investitorilor cu unul sau mai mulți dezvoltatori ori debitori-consumatori prin intermediul unei platforme de finanțare participativă;

tranzacție de finanțare participativă – tranzacție încheiată între furnizor și investitor sau între furnizor și dezvoltator, sau între furnizor și debitor-consumator prin intermediul unei platforme de finanțare participativă;

vehicul investițional – societate cu răspundere limitată înființată în scopul acumulării, efectuării și gestionării investițiilor într-un proiect de finanțare participativă.

Articolul 3. Alte tipuri de finanțare participativă 

Activitățile și serviciile de finanțare participativă bazată pe donații, recompense, cumpărare a unor bunuri în avans sau pe investiții în bunuri viitoare în cadrul cărora nu este urmărită obținerea beneficiilor financiare în schimbul finanțării proiectelor de finanțare participativă sunt guvernate de legislația civilă cu privire la donație, vânzare-cumpărare, prestări servicii, sponsorizare și filantropie.

Capitolul II
PRESTAREA SERVICIILOR DE FINANȚARE
PARTICIPATIVĂ. CERINȚE ORGANIZATORICE ȘI DE FUNCȚIONARE A FURNIZORULUI

Articolul 4. Exigențe față de proiectele de finanțare participativă

(1) Valoarea mijloacelor bănești ce pot fi acumulate pentru un singur proiect de finanțare participativă nu poate depăși suma ce constituie echivalentul în lei moldovenești a 1 000 000 de euro, calculată la cursul oficial al leului moldovenesc stabilit de Banca Naţională a Moldovei la data plasării ofertei de finanțare participativă. 

(2)	Derularea în termenul prevăzut la alin. (4) a ofertei de finanțare participativă a aceluiași dezvoltator de către una sau mai multe platforme de finanțare participativă gestionate de furnizori este permisă doar cu respectarea plafonului maxim prevăzut la alin. (1).

(3) Dezvoltatorul care a beneficiat de mijloace bănești sub formă de împrumut nu poate utiliza aceste mijloace bănești în scopul creditării directe sau prin terți a altor persoane fizice și/sau juridice.

(4) Proiectul de finanțare participativă trebuie să aibă un termen exact de acumulare a investițiilor, stabilit de către dezvoltator, care nu poate fi mai mare de 12 luni. 

(5) În cazul în care investițiile necesare pentru realizarea proiectului nu sunt acumulate în termenul stabilit de dezvoltator, termenul poate fi prelungit la solicitarea acestuia. În acest caz, furnizorul informează toți investitorii despre solicitarea de prelungire a termenului de către dezvoltator și le oferă acestora un termen de până la 14 zile pentru revocarea investiției. În cazul în care, până la expirarea acestui termen, investitorul nu solicită revocarea investiției, acordul acestuia de prelungire a termenului se prezumă. 

(6) În cazul în care investitorul revocă investiția în temeiul prevăzut la alin. (5), furnizorul îi restituie mijloacele bănești și dobânda achitată de bancă pentru perioada aflării mijloacelor bănești pe contul furnizorului, în condițiile în care contul furnizorului este purtător de dobândă. 

(7) În perioada aflării pe contul furnizorului a mijloacelor bănești transmise de investitor, acestea nu pot fi plasate sau utilizate în alte scopuri decât investirea în proiectul de finanțare participativă pentru care au fost destinate aceste mijloace bănești.

Articolul 5. Exigențe față de împrumuturile de consum

(1)	Valoarea mijloacelor bănești ce pot fi acordate unui debitor-consumator nu poate depăși suma ce constituie echivalentul în lei moldovenești a 7500 de euro, calculată la cursul oficial al leului moldovenesc stabilit de Banca Naţională a Moldovei la data plasării ofertei de finanțare participativă.

(2) Derularea în termenul prevăzut la alin. (5) a ofertei de finanțare participativă a aceluiași debitor-consumator de către una sau mai multe platforme de finanțare participativă gestionate de furnizori este permisă doar cu respectarea plafonului maxim prevăzut la alin. (1).

(3)	Anterior plasării ofertei de finanțare a împrumuturilor de consum pe platformă, furnizorul evaluează bonitatea potențialului debitor-consumator în conformitate cu cerințele de creditare responsabilă aprobate de autoritatea de supraveghere.

(4)	La acordarea împrumutului de consum, furnizorul va respecta Legea nr. 202/2013 privind contractele de credit pentru consumatori.

(5) Oferta de finanțare a împrumuturilor de consum trebuie să aibă un termen exact de acumulare a investițiilor stabilit de către furnizor, care nu poate fi mai mare de 6 luni.

(6) În cazul în care investițiile necesare în vederea debursării împrumutului de consum nu sunt acumulate în termenul stabilit de furnizor, termenul poate fi prelungit la solicitarea debitorului-consumator corespunzător. În acest caz, furnizorul informează toți investitorii despre solicitarea de prelungire a termenului de către debitorul-consumator și le oferă acestora un termen de până la 14 zile pentru revocarea investiției. În cazul în care, până la expirarea acestui termen, investitorul nu solicită revocarea investiției, acordul acestuia de prelungire a termenului se prezumă. 

(7) În cazul în care investitorul revocă investiția în temeiul prevăzut la alin. (6), furnizorul îi restituie mijloacele bănești și dobânda achitată de bancă pentru perioada aflării mijloacelor bănești pe contul furnizorului, în condițiile în care contul furnizorului este purtător de dobândă. 

(8) În perioada aflării pe contul furnizorului a mijloacelor bănești transmise de investitor, acestea nu pot fi plasate sau utilizate în alte scopuri decât investirea în vederea debursării împrumutului către debitorul-consumator pentru care au fost destinate aceste mijloace bănești.

Articolul 6.  Exigențe prudențiale față de furnizori

(1) Furnizorul dispune în mod permanent de garanții prudențiale, a căror mărime este cel puțin egală cu cea mai mare dintre următoarele valori:
a) 500 000 lei, pentru toți furnizorii; sau
b) 25% din valoarea cheltuielilor generale fixe aferente anului precedent, care urmează să acopere cel puțin costul administrării împrumuturilor pentru o perioadă de 3 luni, pentru furnizorul care prestează servicii de finanțare participativă bazată pe împrumuturi.

(2) Garanțiile prudențiale prevăzute la alin. (1) pot fi exprimate sub una dintre următoarele forme:
a) capital propriu; 
b) un contract de asigurare de răspundere civilă profesională;
c) o combinație a formelor prevăzute la lit. a) și b) din prezentul alineat.

(3) Contractul de asigurare prevăzut la alin. (2) lit. b) trebuie să acopere cel puțin următoarele riscuri:
1) pierderea documentelor;
2) declarații false care induc în eroare;
3) acțiuni, erori sau omisiuni care duc la încălcarea:
a) obligațiilor contractuale și legale;
b) obligației de a acționa cu competență și diligență față de clienți;
c) obligațiilor de confidențialitate;
4) neîndeplinirea obligației de a elabora, de a aplica și de a menține proceduri adecvate de prevenire a conflictelor de interese;
5) daune cauzate de perturbări ale activității, de disfuncționalități ale sistemelor sau de gestionare a proceselor;
6) neglijență gravă în efectuarea evaluării activelor sau a stabilirii prețului împrumutului şi a evaluării bonităţii proiectului de finanțare participativă.

Articolul 7. Exigențe față de persoanele cu funcții 
 de răspundere ale furnizorului

(1) În scopul asigurării unei administrări corecte şi prudente, fiecare dintre persoanele cu funcții de răspundere ale furnizorului trebuie să dispună de calificări, cunoștințe și experiență adecvate activității desfășurate.

(2) O persoană cu funcție de răspundere a furnizorului trebuie să corespundă cel puțin următoarelor cerinţe:
a) este absolventă a unei instituţii de învăţământ superior în domeniile financiar-bancar, economic, juridic, administraţie publică sau tehnologii informaţionale şi posedă experienţă profesională în domeniile menţionate de minimum 3 ani;
b) nu a fost condamnată, printr-o sentință definitivă și irevocabilă, pentru infracțiuni economice, contra patrimoniului sau infracțiuni de corupție;
c) nu a fost lipsită de dreptul de a deține funcția respectivă prin efectul legii sau prin hotărâre judecătorească definitivă și irevocabilă;
d) nu este dezvoltator, persoană afiliată sau salariat al acestuia;
e) nu este auditor angajat al entității de audit care efectuează auditul situațiilor financiare anuale ale acestui furnizor, al unui investitor sau dezvoltator; 
f) nu încalcă regimul de restricții și limitări în legătură cu încetarea mandatului, a raporturilor de muncă sau de serviciu, prevăzut de Legea integrității nr. 82/2017.

(3) Numirea în funcție a persoanelor cu funcții de răspundere se aprobă în prealabil de către autoritatea de supraveghere, în conformitate cu actele normative ale acesteia.

Articolul 8. Contractarea serviciilor de finanțare participativă 

(1) Furnizorul prestează servicii dezvoltatorilor, debitorilor-consumatori și investitorilor în baza unor contracte de servicii de finanțare participativă încheiate cu fiecare dintre ei, modelul contractului-cadru fiind stabilit de către autoritatea de supraveghere. Față de contractul de servicii de finanțare participativă se aplică prevederile Codului civil și prezenta lege.

(2) Furnizorul primește împuterniciri depline de reprezentare a investitorilor, precum și toate drepturile de reprezentare a asociaților/acționarilor în procedura de înființare/înregistrare a persoanei juridice sau de înregistrare a achiziției părților sociale/acțiunilor în cadrul proiectului de finanțare participativă, drepturile de a înainta acțiuni judiciare în vederea recuperării investiției, a executării garanțiilor și orice alte mijloace de apărare a drepturilor investitorilor prevăzute de lege.

(3) Împuternicirile de reprezentare prevăzute la alin. (2), inclusiv dreptul de transmitere (substituire) a unuia sau mai multor drepturi ale investitorului către propriii salariați sau către profesioniști din domenii auxiliare, se transmit de către investitor furnizorului printr-un contract de mandat sau procură.

(4) Contractul de mandat și procura prevăzute la alin. (3) sunt opozabile dezvoltatorului, debitorului-consumator, autorității înregistrării de stat a persoanelor juridice, băncilor, precum și oricăror altor persoane fizice sau juridice de drept public sau privat implicate în realizarea proiectului de finanțare participativă sau în executarea contractului de împrumut de consum.

[bookmark: _Hlk139379417](5) Contractele de împrumut, precum și contractele de garanții reale și/sau personale încheiate în scopul garantării restituirii împrumuturilor acordate dezvoltatorilor/debitorilor-consumatori în condițiile prezentei legi pot fi învestite cu formulă executorie, având în acest caz putere de titlu executoriu la data exigibilităţii creanţei şi oferă dreptul la executare silită extrajudiciară, fără adresarea unei cereri în instanţa de judecată.

Articolul 9. Obligații de administrare prudentă, integritate și diligență

(1) Dacă actul de constituire al furnizorului nu prevede delegarea atribuțiilor prevăzute la lit. a) și b) altor organe de conducere, consiliul societății, conform actelor normative ale autorității de supraveghere, stabilește și supraveghează punerea în aplicare: 
a) a unor politici și proceduri adecvate care să asigure administrarea eficace și prudentă, inclusiv separarea sarcinilor, continuitatea activității și prevenirea conflictelor de interese, într-un mod care să promoveze integritatea pieței și interesele clienților săi; 
b) a unor sisteme și mecanisme de control adecvate pentru evaluarea riscurilor aferente serviciilor de finanțare participativă.

(2) Furnizorului îi este interzis să plătească sau să accepte remunerații, reduceri sau beneficii nepecuniare în scopul direcționării investitorilor către un anumit dezvoltator/debitor-consumator sau a ofertelor dezvoltatorilor/debitorilor-consumatori de pe platforma lui către anumiți investitori sau către o anumită ofertă de finanțare participativă de pe o platformă terță.

(3) Furnizorul care administrează portofolii individuale de împrumuturi se asigură că dispune de sisteme și mecanisme de control adecvate de administrare a riscurilor și modelare financiară pentru serviciile prestate și că respectă cerințele prevăzute la art. 35.

(4) Furnizorul evaluează toate ofertele de finanțare participativă și le adaptează la cerințele stabilite de prezenta lege, în coordonare cu dezvoltatorul/debitorul-consumator, înainte de a le plasa pe platforma sa. În cazul în care stabilește prețul unei oferte de finanțare participativă, furnizorul trebuie să realizeze o evaluare a riscului de credit aferent ofertei de finanțare participativă sau dezvoltatorului de proiect înainte ca oferta de finanțare participativă să fie prezentată, precum și să întreprindă alte măsuri în vederea asigurării unei administrări prudente și eficace conform cerințelor stabilite de prezenta lege și actele normative ale autorității de supraveghere. 

(5) În scopul verificării conformității cu exigențele prevăzute la art. 4, înainte de a încheia contractul, furnizorul se asigură că dezvoltatorul/debitorul-consumator nu are alte proiecte/oferte de finanțare participativă plasate simultan pe platforma furnizorului sau pe alte platforme gestionate de furnizori autorizați în Republica Moldova ori că același proiect/ofertă nu este plasat/ă simultan pe mai multe astfel de platforme.

Articolul 10. Accesul la informații și prelucrarea 
datelor cu caracter personal

(1) În scopul efectuării analizelor de risc ale proiectelor/ofertelor și ale dezvoltatorilor/debitorilor-consumatori, furnizorii au acces deplin și neîngrădit la toate datele și informațiile disponibile în birourile istoriilor de credit.

(2) Prelucrarea datelor cu caracter personal, în sensul prezentei legi, se efectuează în conformitate cu prevederile Legii nr. 133/2011 privind protecţia datelor cu caracter personal. 

(3) Prezentarea de către furnizor a informației ce constituie istorie de credit către biroul istoriilor de credit în conformitate cu Legea nr. 122/2008 privind birourile istoriilor de credit nu constituie încălcare a legislației privind protecția datelor cu caracter personal. 

Articolul 11.  Remunerația furnizorului

(1) Remunerația furnizorului se constituie din:
a) taxe fixe achitate de dezvoltatori/debitori-consumatori pentru plasarea proiectului pe platformă;
b) comisioane procentuale din valoarea mijloacelor financiare alocate fiecărui proiect/ofertă, reținute din contul dezvoltatorului/debitorului-consumator;
c) comisioane procentuale achitate de investitori la momentul primirii dobânzii sau al înstrăinării părților sociale deținute în vehiculul investițional înființat în legătură cu proiectul de finanțare participativă;
d) alte comisioane sau tarife secundare.

(2) Furnizorul este obligat să informeze în scris clienții, în prealabil încheierii oricărei tranzacții/oricărui contract, despre tipul și mărimea remunerației, metoda de calcul, momentul sau periodicitatea achitării/reținerii acesteia. 

(3) Tipurile remunerațiilor percepute de furnizor și cuantumul lor sunt publicate în mod obligatoriu pe platforma acestuia. 

Articolul 12.  Plățile

(1) Operațiunile de plată în scopul acumulării și transferului mijloacelor bănești în cadrul tranzacțiilor de finanțare participativă se realizează prin intermediul instrumentelor de plată fără numerar ale prestatorilor de servicii de plată.

(2) Prin derogare de la prevederile alin. (1), investitorii persoane fizice pot depune mijloacele bănești destinate investiției și în numerar, prin intermediul bancomatelor, al dispozitivelor de comunicație electronică, digitale, inclusiv prin intermediul serviciilor de remitere de bani în numerar și al sistemelor automatizate de deservire la distanță oferite de prestatorii de servicii de plată, în limitele prevăzute de lege.

(3) Furnizorul, în mod obligatoriu, deschide la o bancă din Republica Moldova un cont bancar pentru derularea operațiunilor fiduciare, prin care sunt efectuate doar încasările și plățile ce țin exclusiv de activitatea de finanțare participativă. Mijloacele băneşti aflate în conturile bancare deschise conform prezentului alineat nu fac obiectul unei proceduri de executare silită împotriva furnizorului şi nu pot fi urmărite sau incluse în masa debitoare în cazul insolvabilităţii furnizorului.

(4) Tranzacțiile de finanțare participativă pot avea loc în valută străină cu respectarea Legii nr. 62/2008 privind reglementarea valutară.

Articolul 13.  Externalizarea

(1) Furnizorul este în drept să externalizeze către terți o parte din funcțiile sale operaționale, cu condiția obținerii avizului prealabil al autorității de supraveghere conform actului normativ emis în acest sens, astfel încât să se confirme că furnizorul ia toate măsurile rezonabile pentru a evita orice risc operațional suplimentar.

(2) Externalizarea funcțiilor operaționale nu trebuie să afecteze calitatea controlului intern al furnizorului și nici capacitatea autorității de supraveghere de a supraveghea respectarea de către furnizor a prevederilor prezentei legi și ale actelor normative emise în aplicarea acesteia.

(3) Furnizorul rămâne responsabil pentru confidențialitatea și securitatea datelor cu caracter personal prelucrate în numele său de către persoanele către care sunt externalizate funcțiile operaționale.

(4) La externalizarea funcțiilor operaționale, furnizorul rămâne responsabil de respectarea prezentei legi și a actelor normative ale autorității de supraveghere.

(5) Nu pot fi externalizate atribuțiile persoanelor cu funcții de răspundere și funcțiile de gestionare a riscurilor. 

Articolul 14.  Prevenirea și dezvăluirea conflictelor de interese

(1) Furnizorul ia toate măsurile pentru a preveni, a identifica și a dezvălui conflictele de interese dintre furnizor, asociații/acționarii furnizorului, persoane cu funcții de răspundere și orice persoană fizică sau juridică legată de aceștia printr-o relație de control, în sensul art. 6 din Legea nr. 171/2012 privind piața de capital, și clienții lui sau dintre un client și un alt client.

(2) Furnizorului i se interzice:
a) să dețină direct sau indirect o participațiune în ofertele de finanțare participativă plasate pe propria sa platformă;
b) să plaseze oferte de finanțare participativă ale dezvoltatorilor care sunt deținători a cel puțin 20% din capitalul social al furnizorului, ale persoanelor cu funcții de răspundere sau ale oricăror persoane fizice sau juridice legate de aceștia printr-o relație de control, în sensul art. 6 din Legea nr. 171/2012 privind piața de capital;
c) să desfășoare activități care pot da naștere unui conflict de interese sau să utilizeze ori să dezvăluie în mod necorespunzător informații confidențiale.

(3) Furnizorul elaborează și aplică reguli interne pentru a preveni conflictele de interese.

(4) Furnizorul prezintă clienților și potențialilor clienți, prin afișarea pe platforma proprie, într-un loc vizibil, informația privind natura generală și sursele conflictelor de interese, precum și măsurile luate pentru a atenua aceste riscuri.

(5) Furnizorul, în vederea executării prevederilor alin. (4), prezintă informații suficiente privind conflictele de interese identificate, astfel încât să permită fiecărui client să ia o decizie în cunoștință de cauză cu privire la serviciul în contextul căruia apare conflictul de interese. 

Articolul 15. Informații de identificare 

La identificarea clienților, furnizorul solicită următoarele informații: 
a) pentru persoanele fizice, inclusiv cele care practică activitate de antreprenoriat – numele, prenumele, data naşterii, seria şi numărul actului de identitate, numărul de identificare de stat (IDNP) atribuit de autoritatea competentă din statul al cărui cetăţean este persoana fizică ori din statul în care persoana fizică îşi are domiciliul (în cazul apatrizilor), datele înregistrării de stat (pentru persoana fizică care practică activitate de antreprenoriat);
b) pentru persoanele juridice – denumirea deplină şi abreviată (dacă există), sediul sau adresa organului executiv permanent (în cazul lipsei unui organ executiv permanent – a altui organ sau a persoanei împuternicite să acţioneze fără procură în numele persoanei juridice), altă informaţie de contact (telefon, adresa de poştă electronică), numărul de identificare de stat (IDNO) atribuit de autoritatea competentă din statul în care a fost înregistrată persoana juridică şi data înregistrării acesteia, informaţii despre reorganizarea persoanei juridice, în cazul în care aceasta a fost reorganizată.

Articolul 16. Examinarea reclamațiilor

(1) Furnizorul elaborează și aplică proceduri pentru examinarea eficientă a reclamațiilor primite de la clienți și publică procedurile respective pe platforma proprie.

(2) Furnizorul asigură clienților posibilitatea de a depune, în mod gratuit, reclamații împotriva sa.

(3) Furnizorul elaborează și pune la dispoziția clienților, prin plasarea pe platforma proprie, un model standard de reclamație și păstrează o evidență a tuturor reclamațiilor primite și a măsurilor luate.

(4) Furnizorul analizează toate reclamațiile și îi comunică reclamantului rezultatul în termen de 14 zile de la data depunerii reclamației.

Articolul 17. Contabilitatea, situațiile financiare și rapoartele specifice

Furnizorul ține contabilitatea, întocmește și prezintă situații financiare și rapoarte specifice trimestriale în conformitate cu actele normative în domeniul contabilității și raportării financiare și/sau cu actele normative ale autorității de supraveghere.

Articolul 18.  Auditul obligatoriu

(1) Furnizorul este obligat să efectueze auditul situațiilor financiare anuale. 

(2) Entitatea de audit care efectuează auditul prevăzut la alin. (1) aduce la cunoștința autorității de supraveghere:
a) orice fapt sau decizie care poate conduce la situația în care furnizorul nu va avea capacitatea să execute obligațiile sale pecuniare sau care poate afecta capacitatea furnizorului de a funcționa în continuare;
b) orice fapt sau decizie care poate conduce la imposibilitatea de a exprima o opinie de audit sau la exprimarea unei opinii cu rezerve;
c) orice fapt sau decizie care vizează datele neveridice sau incomplete prezentate periodic la autoritatea de supraveghere;
d) orice alte informații conform Legii nr. 271/2017 privind auditul situațiilor financiare.

(3) Îndeplinirea cu bună-credinţă de către entitatea de audit care efectuează auditul situațiilor financiare anuale ale furnizorului a obligaţiei de a informa autoritatea de supraveghere conform alin. (2) nu constituie încălcare a obligaţiei de păstrare a secretului profesional, care îi revine potrivit legii sau clauzelor contractuale, şi nu poate atrage răspunderea de orice natură a acesteia.

(4) Entitatea de audit cu care furnizorul încheie contractul de audit trebuie să aibă angajați cel puțin 2 auditori și să activeze conform Legii nr. 271/2017 privind auditul situațiilor financiare.

(5) Prin derogare de la art. 21 alin. (3) lit. d) din Legea nr. 271/2017 privind auditul situațiilor financiare, o entitate de audit contractată nu poate efectua auditul situațiilor financiare mai mult de 5 ani consecutivi. Entitatea de audit care a efectuat auditul situațiilor financiare anuale al unui furnizor timp de 5 ani consecutivi poate efectua auditul aceluiași furnizor doar după expirarea a 2 ani de la ultimul audit.

Articolul 19. Documentația internă, păstrarea evidenței tranzacțiilor

(1) Furnizorul este obligat să păstreze documentația prevăzută de prezenta lege și de actele normative emise în aplicarea acesteia.

(2) Furnizorul asigură păstrarea documentelor, inclusiv a contractelor încheiate cu clienții săi, și a informației aferente tranzacțiilor de finanțare participativă efectuate prin intermediul platformei pe care o gestionează, pe un termen de cel puțin 5 ani de la încetarea relației de afaceri. 

(3) Furnizorul păstrează în registrul de evidență a tranzacțiilor, ținut conform cerințelor stabilite de autoritatea de supraveghere, toate informațiile privind tranzacțiile efectuate prin intermediul platformei pe care o gestionează, inclusiv privind identitatea clienților.

(4) Furnizorul asigură accesul permanent și imediat al clienților la toate datele și informațiile despre serviciile care le sunt prestate.

Capitolul III
PROTECȚIA INVESTITORILOR

Articolul 20.  Exigențe de publicitate 

[bookmark: _Hlk138246963][bookmark: _Hlk138315999](1) Publicitatea adresată de către furnizor clienților sau potențialilor clienți, precum și alte informații în legătură cu serviciile prestate, costurile, taxele și comisioanele aferente serviciilor sau investițiilor de finanțare participativă, condițiile de finanțare participativă, inclusiv criteriile de selecție a proiectelor/ofertelor care vor beneficia de finanțare participativă, precum și cu natura și riscurile aferente serviciilor de finanțare participativă pe care le oferă trebuie să fie clare, complete, ușor de înțeles, să nu inducă în eroare și să fie în concordanță cu informațiile cuprinse în fișa cu informații esențiale privind investiția, dacă este elaborată, sau cu informațiile care trebuie să figureze în fișa cu informații esențiale privind investiția, în cazul în care aceasta nu este elaborată. 

(2) Înainte de finalizarea termenului de acumulare a investițiilor pentru un proiect, nicio publicitate din partea furnizorului nu va viza în mod disproporționat proiecte sau oferte individuale de finanțare participativă planificate sau în curs de desfășurare. 

(3) Orice informație privind potențialele beneficii pentru investitori și/sau dezvoltatori/debitori-consumatori, furnizată în publicitatea serviciilor prestate de furnizor, trebuie să fie proporțională cu informațiile despre potențialele riscuri dezvăluite. 

Articolul 21. Obligații de informare

(1) Furnizorul informează toți investitorii despre riscul de a-și pierde toată investiția și despre faptul că investițiile în proiectele de finanțare participativă nu sunt garantate/protejate de mijloacele Fondului de garantare a depozitelor în sistemul bancar sau ale Fondului de compensare a investitorilor.

(2) Furnizorul informează toți investitorii despre perioada de reflecție și perioada de revocare prevăzute la art. 23.

(3) Informațiile prevăzute la alin. (1) și (2) sunt prezentate de către furnizor tuturor investitorilor, în mod individual, înainte de încheierea de către aceștia a unei tranzacții de finanțare participativă și sunt publicate, în mod permanent, pe platforma pe care o gestionează, împreună cu oferta de finanțare participativă.

[bookmark: _Hlk138316863](4) Furnizorul este obligat să publice pe platforma de finanțare participativă următoarele:
a) informații despre furnizor (denumirea, sediul juridic și adresa de corespondență), după caz, informații despre proprietari (denumirea/numele, cota din capitalul social deținută de fiecare proprietar, inclusiv beneficiarul efectiv), despre persoanele care ocupă funcții de răspundere, situațiile financiare anuale auditate, datele de contact și referința electronică la Registrul furnizorilor de servicii de finanțare participativă, publicate pe pagina web oficială a autorității de supraveghere;
b) informații despre riscurile asociate investițiilor, inclusiv informații despre potențialele pierderi totale sau parțiale ale mijloacelor bănești investite în oferta/ proiectul de finanțare participativă, despre riscul de a nu obține profitul preconizat, riscul de lichiditate a dezvoltatorului, precum și alte riscuri care caracterizează finanțarea participativă prin prezentarea descrierii acestora;
c) regulile de evaluare a bonității dezvoltatorului/debitorului-consumator;
d) măsurile organizatorice și administrative pentru evitarea, identificarea și soluționarea conflictelor de interese;
e) termenele și condițiile generale de utilizare a platformei de finanțare participativă, aprobate de furnizor;
f) tipurile remunerațiilor percepute de furnizor, cuantumul acestora și metoda de calcul;
g) măsurile de atenuare a riscurilor;
h) procedura de soluționare a reclamațiilor clienților aplicată de furnizor, precum și informații despre opțiunea clienților de a se adresa autorității de supraveghere pentru soluționarea reclamațiilor, cu indicarea unui link activ la pagina web oficială a autorității de supraveghere.

(5) Pe lângă comunicarea individuală prevăzută la alin. (3), informațiile prevăzute la alin. (1), (2) și (4) sunt publicate și puse la dispoziția clienților și a potențialilor clienți într-un compartiment separat, clar indicat și ușor accesibil, al paginii web oficiale a platformei.

(6) Modalitățile de publicare și furnizare a informaţiilor obligatorii sunt stabilite prin actele normative ale autorității de supraveghere. 

Articolul 22. Prezentarea informațiilor cu privire la rata de nerambursare

(1) Furnizorul care prestează servicii de finanțare participativă bazată pe împrumuturi, în termen de 4 luni de la sfârșitul anului de gestiune, publică într-un loc vizibil pe pagina web oficială a platformei:
1) ratele de nerambursare aferente proiectelor de finanțare participativă oferite pe platformele lor, înregistrate într-un interval care acoperă cel puțin ultimele 36 de luni;
2) o declarație privind rezultatele anuale, indicând, după caz:
a) rata preconizată și rata efectivă de nerambursare a tuturor împrumuturilor facilitate de furnizor în funcție de categoria de risc și prin raportare la categoriile de risc stabilite în cadrul administrării de risc;
b) un rezumat al ipotezelor utilizate la determinarea ratelor de nerambursare preconizate; 
c) rentabilitatea efectivă și, în cazul în care furnizorul a oferit o rentabilitate-țintă în ceea ce privește administrarea de portofolii individuale de împrumuturi, rentabilitatea-țintă.

(2) Autoritatea de supraveghere elaborează metodologia de calcul al ratelor de nerambursare menționate la alin. (1), inclusiv pentru cazurile în care serviciile de finanțare participativă bazată pe împrumuturi prestate de furnizor nu acoperă termenul indicat la alin. 1 pct. 1). 

Articolul 23.  Perioada de reflecție și revocare

(1) Clauzele și condițiile ofertei de finanțare participativă rămân obligatorii pentru dezvoltator/debitor-consumator din momentul în care oferta de finanțare participativă este plasată pe platforma de finanțare participativă și până la data care survine prima dintre următoarele:
a) data de expirare a termenului de acumulare a investițiilor anunțată de furnizor în momentul plasării ofertei de finanțare participativă pe platformă; sau
b) data la care obiectivul de finanțare este atins.

(2) Furnizorul oferă potențialului investitor nesofisticat o perioadă de reflecție conform alin. (3), pe parcursul căreia acesta are dreptul să revoce oferta de a investi, în orice moment, fără să prezinte un motiv și fără să fie penalizat/sancționat de către furnizor.

(3) Perioada de reflecție începe în momentul exprimării de către potențialul investitor nesofisticat a acordului de a investi și expiră după 14 zile, cu excepția cazului când perioada rămasă de acumulare a investițiilor necesare proiectului este mai mică.

(4) Furnizorul ține evidența ofertelor de a investi pe care le primește de la potențialii investitori, cu indicarea momentului exprimării de către aceștia a acordului de a investi.

(5) Modalitatea de revocare a unei oferte de a investi este similară cu modalitatea prin care potențialul investitor nesofisticat poate să prezinte o ofertă de a investi într-un proiect de finanțare participativă.

(6) Simultan cu oferta de a investi, furnizorul pune la dispoziția potențialului investitor nesofisticat informații cu privire la perioada de reflecție și la modalitățile de revocare a ofertei de a investi, printre care cel puțin următoarele:
1) înainte ca un potențial investitor nesofisticat să își poată comunica oferta de a investi, furnizorul îl informează cu privire la:
a) faptul că oferta de a investi face obiectul unei perioade de reflecție;
b) durata perioadei de reflecție;
c) modalitățile de revocare a ofertei de a investi;
2) imediat după exprimarea acordului de a investi, furnizorul informează potențialul investitor nesofisticat cu privire la faptul că perioada de reflecție a început.

(7) În cazul administrării de portofolii individuale de împrumuturi, prezentul articol se aplică numai împuternicirilor inițiale de investiții acordate de investitorul nesofisticat, nu și investițiilor în împrumuturi specifice, acordate în temeiul împuternicirilor respective, potrivit art. 33 alin. (8). 

Articolul 24. Fișa cu informații esențiale privind investiția

(1) Furnizorii pun la dispoziția potențialilor investitori o fișă cu informații esențiale privind investiția, elaborată în baza informațiilor puse la dispoziție de dezvoltator/debitor-consumator pentru fiecare ofertă de finanțare participativă/împrumut de consum. 

(2) Fișa cu informații esențiale privind investiția este redactată în limba română și poate fi tradusă în una sau mai multe limbi de circulație internațională.
 
(3) Fișa cu informații esențiale privind investiția include cel puțin următoarele:
a) clauza de avertizare, din care să rezulte că oferta de finanțare participativă nu este verificată sau aprobată de către autoritatea de supraveghere sau alte autorități publice competente, precum și că, realizând investiția respectivă, investitorii își asumă integral riscurile care decurg din aceasta, inclusiv riscul pierderii parțiale sau integrale a mijloacelor bănești investite;
b) informații despre dezvoltator/debitor-consumator și proiectul de finanțare participativă/împrumutul de consum;
c) caracteristicile procesului de finanțare participativă;
d) factorii de risc;
e) informații privind părțile sociale sau acțiunile oferite în scopul finanțării participative;
f) informații privind vehiculele investiționale;
g) drepturile investitorilor;
h) informații referitoare la împrumuturi;
i) comisioane și căi de atac.

(4) Pentru oferta de finanțare participativă bazată pe împrumuturi, fișa cu informații esențiale privind investiția cuprinde informațiile prevăzute la alin. (3) lit. a)–c), f)–h).

(5) Pentru oferta de finanțare participativă bazată pe investiții, fișa cu informații esențiale privind investiția cuprinde informațiile prevăzute la alin. (3) lit. a)–f) și h).

(6) Cerințele privind modelul, forma, conținutul fișei cu informații esențiale privind investiția, conținutul informațiilor specificate la alin. (3), precum și modul de prezentare se stabilesc prin actele normative ale autorității de supraveghere.

(7) Dezvoltatorul/debitorul-consumator este obligat să notifice furnizorul despre orice modificare a informațiilor pentru a menține în permanență actualizată fișa cu informații esențiale privind investiția, pe durata ofertei de finanțare participativă. Furnizorul informează imediat investitorii care și-au comunicat oferta de a investi cu privire la orice modificare a informațiilor din fișa cu informații esențiale privind investiția.

(8) Furnizorii elaborează și aplică proceduri adecvate pentru a verifica exhaustivitatea, corectitudinea și claritatea informațiilor prezentate de dezvoltator/debitor-consumator și incluse în fișa cu informații esențiale privind investiția.

[bookmark: _Hlk138312523](9) În cazul în care identifică o omisiune, o eroare sau o inexactitate în fișa cu informații esențiale privind investiția, furnizorul notifică cu promptitudine dezvoltatorul/debitorul-consumator despre o astfel de omisiune, eroare sau inexactitate, iar acesta din urmă completează sau rectifică informațiile respective în termen de două zile lucrătoare de la data notificării. 

(10) În cazul în care dezvoltatorul/debitorul-consumator nu completează sau, după caz, nu rectifică informația în termenul prevăzut la alin. (9), furnizorul suspendă lansarea ofertei de finanțare participativă până când fișa cu informații esențiale privind investiția este completată sau rectificată. 

(11) În cazul în care, după 30 de zile de la notificare, fișa cu informații esențiale privind investiția nu este completată sau, după caz, rectificată, oferta de finanțare participativă se respinge/anulează.

(12) Fișa cu informații esențiale privind investiția pusă la dispoziție la nivelul platformei trebuie să fie corectă, clară, să nu inducă în eroare și să nu conțină note de subsol, altele decât cele care conțin trimiteri la legislația aplicabilă și, după caz, citate din aceasta. Fișa cu informații esențiale privind investiția se prezintă pe un suport de sine stătător și durabil, care să fie ușor de diferențiat de publicitate și să conțină, în versiunea imprimată pe suport de hârtie, cel mult șase pagini în format A4, cu font de minimum 12.

Articolul 25. [bookmark: _Hlk137219961]Fișa cu informații esențiale privind investiția pentru serviciile de administrare a portofoliilor individuale de împrumuturi

[bookmark: _Hlk137114022](1) Furnizorul care administrează portofolii individuale de împrumuturi elaborează și pune la dispoziția potențialilor investitori, la nivelul platformei, o fișă cu informații esențiale privind investiția, care cuprinde cel puțin următoarele informații:
a) date cu privire la persoanele responsabile pentru informațiile puse la dispoziție în fișă (numele și funcția – în cazul persoanelor fizice, inclusiv al membrilor organelor de administrare, conducere sau supraveghere ale furnizorului de servicii de finanțare participativă; denumirea și sediul – în cazul persoanelor juridice);
b) comisioane și căi de atac;
c) informații privind administrarea de portofolii individuale de împrumuturi.

[bookmark: _Hlk137126812](2) Furnizorul actualizează în permanență fișa cu informații esențiale privind investiția pusă la dispoziție la nivelul platformei pe durata ofertei de finanțare participativă. Furnizorul informează în aceeași zi investitorii care au comunicat o ofertă de a investi cu privire la orice modificare a informațiilor din fișa cu informații esențiale privind investiția.

(3) Fișa cu informații esențiale privind investiția pusă la dispoziție la nivelul platformei trebuie să fie corectă, clară, să nu inducă în eroare și să nu conțină note de subsol, altele decât cele care conțin trimiteri la legislația aplicabilă și, după caz, citate din aceasta. Fișa cu informații esențiale privind investiția se prezintă pe un suport de sine stătător și durabil, care să fie ușor de diferențiat de publicitate și să conțină, în versiunea imprimată pe suport de hârtie, cel mult șase pagini în format A4, cu font de minimum 12.

(4) Furnizorul elaborează și aplică proceduri adecvate pentru a verifica exhaustivitatea, corectitudinea și claritatea informațiilor conținute în fișa cu informații esențiale privind investiția pusă la dispoziție la nivelul platformei.

(5) Atunci când identifică o omisiune, o eroare sau o inexactitate în fișa cu informații esențiale privind investiția pusă la dispoziție la nivelul platformei, furnizorul remediază el însuși omisiunea, eroarea sau inexactitatea în fișa cu informații esențiale privind investiția.

Articolul 26. [bookmark: _Hlk137220314] Investitorii sofisticați

(1) Pe lângă investitorii sofisticați prevăzuți la art. 2, poate fi recunoscută în calitate de investitor sofisticat:
1) persoana juridică care, în baza ultimelor situații financiare anuale, îndeplinește cel puțin unul dintre următoarele criterii:
a) deține capital propriu (active nete) de cel puțin echivalentul în lei moldovenești a 100 000 de euro;
b) are venituri din vânzări anuale de cel puțin echivalentul în lei moldovenești a 2 000 000 de euro;
c) deține active totale de cel puțin echivalentul în lei moldovenești a 1 000 000 de euro;
2) persoana fizică care îndeplinește cel puțin două dintre următoarele criterii:
a) are un venit brut anual de cel puțin echivalentul în lei moldovenești a 60 000 de euro sau deţine un portofoliu investiţional format din instrumente financiare şi/sau conturi de economii, și/sau depozite bancare cu o valoare de cel puțin echivalentul în lei moldovenești a 100 000 de euro; 
b) a activat sau activează în sectorul financiar de cel puţin un an, deţinând o funcţie ce necesită cunoştinţe în domeniul tranzacţiilor cu instrumente financiare sau în domeniul serviciilor şi activităților de investiții;
c) a efectuat pe piaţa de capital în medie 10 tranzacţii pe trimestru în ultimele patru trimestre anterioare, cel puțin în volumele prevăzute la art. 23 alin. (7) din Legea nr. 171/2012 privind piața de capital.

(2) Furnizorul pune la dispoziția investitorului un model de cerere pe care acesta îl poate folosi pentru a solicita recunoașterea sa ca investitor sofisticat. Modelul cererii cuprinde criteriile de identificare prevăzute la alin. (1) și o avertizare clară privind pierderea protecției drept urmare a recunoașterii acestuia în calitate de investitor sofisticat.

(3) Cererea investitorului prevăzută la alin. (2) conține următoarele elemente:
a) informațiile și documentele ce confirmă îndeplinirea criteriilor prevăzute la alin. (1);
b) o declarație conform căreia investitorul solicitant este conștient de consecințele pierderii protecției ce decurge din statutul de investitor nesofisticat;
c) o declarație pe propria răspundere privind veridicitatea informației furnizate în cerere.

[bookmark: _Hlk137131178][bookmark: _Hlk137220298](4) La recepționarea cererii, furnizorul verifică informația prezentată de investitor și ia toate măsurile rezonabile pentru a se asigura că investitorul se califică drept investitor sofisticat. 

(5) Furnizorul aprobă cererea investitorului în termen de 30 de zile de la recepționare și îi trimite acestuia o notificare despre confirmarea statutului de investitor sofisticat.

(6) În cazul în care are îndoieli întemeiate cu privire la corectitudinea informațiilor prezentate în cerere, furnizorul respinge cererea investitorului, având obligația să trimită o notificare în acest sens.

(7) În cazul în care un investitor sofisticat nu realizează nicio investiție pentru o perioadă de doi ani de la data aprobării lui conform alin. (4), acesta pierde calitatea de investitor sofisticat.

Articolul 27.  Limite pentru investitorii nesofisticați

(1) Investitorii nesofisticați pot investi, în decursul unui an, maximum echivalentul în lei moldovenești a 200 de euro pentru un singur debitor-consumator sau 5 000 de euro într-un singur proiect de finanțare participativă. 

(2) Investitorii nesofisticați pot investi, în decursul unui an, maximum echivalentul în lei moldovenești a 10 000 de euro pentru totalul investițiilor în finanțare participativă, din care cel mult 35% pot fi îndreptate în împrumuturi de consum.

(3) La efectuarea investiției, furnizorul solicită investitorului nesofisticat să confirme că, în ultimele 12 luni, acesta a respectat cerințele prevăzute la alin. (2).

Articolul 28.  Testarea cunoștințelor și simularea capacității 
de a suporta pierderi 

(1) Înainte de a le oferi potențialilor investitori nesofisticați acces la ofertele de finanțare participativă cu posibilitatea de a investi, furnizorul evaluează dacă și care dintre serviciile de finanțare participativă oferite sunt adecvate pentru aceștia.

(2) În scopul evaluării menționate la alin. (1), furnizorii solicită potențialilor investitori nesofisticați informații privind experiența, obiectivele în materie de investiții, situația financiară și cunoștințele de bază despre riscurile asociate investițiilor în general și cele asociate tipurilor de investiții oferite pe platforma de finanțare participativă, inclusiv informații privind:
a) investițiile anterioare ale potențialului investitor nesofisticat în valori mobiliare sau achiziția anterioară de părți sociale ori valori mobiliare, sau oferirea împrumuturilor;
b) nivelul de înțelegere de către potențialul investitor nesofisticat a riscurilor pe care le implică contractarea de împrumuturi, investiția în acțiuni sau părți sociale prin intermediul unei platforme de finanțare participativă, precum și experiența profesională în ceea ce privește investițiile prin finanțare participativă.

(3) Furnizorul analizează evaluarea inițială realizată în conformitate cu alin. (1) pentru fiecare investitor nesofisticat, la fiecare doi ani.

(4) În cazul în care potențialii investitori nesofisticați nu pun la dispoziție informațiile solicitate în temeiul alin. (2) sau în cazul în care furnizorul, în baza informațiilor primite conform alineatului menționat, consideră că potențialii investitori nesofisticați nu dispun de suficiente cunoștințe, competențe sau experiență, furnizorul îi informează pe acești potențiali investitori că serviciile prestate prin platformele lui de finanțare participativă pot fi inadecvate pentru ei și le transmite un avertisment de risc. Avertismentul de risc face referire în mod expres la riscul pierderii integrale a fondurilor investite. Potențialul investitor nesofisticat confirmă în mod expres, în formă scrisă, că a primit și a înțeles avertismentul emis de furnizor.

(5) În scopul evaluării menționate la alin. (1), furnizorul solicită, de asemenea, potențialilor investitori nesofisticați să își simuleze capacitatea de a suporta pierderi, calculată ca 10% din capitalul net al acestora, în baza următoarelor informații:
a) venitul regulat net și venitul total net, precum și dacă venitul dat este câștigat cu titlu permanent sau temporar;
b) activele, inclusiv investițiile în instrumente financiare și orice mijloace bănești deținute în conturi, dar excluzând bunurile personale și investițiile imobiliare, precum și mijloacele acumulate în fondurile de pensii facultative;
c) angajamentele financiare, indiferent dacă sunt regulate, existente sau viitoare.

(6) În aplicarea alin. (5), furnizorul pune la dispoziția investitorilor pe pagina web a platformei instrumente online de simulare a capacității de a suporta pierderi.

(7) Indiferent de rezultatele simulării, investitorii și potențialii investitori nu pot fi opriți să investească în proiectele de finanțare participativă. Investitorii nesofisticați trebuie să confirme că sunt în cunoștință de cauză și cunosc rezultatele simulării menționate la alin. (5).

(8) Înainte ca un potențial investitor nesofisticat sau un investitor nesofisticat să accepte o ofertă individuală de finanțare participativă, prin care investește o sumă ce depășește valoarea mai mare dintre echivalentul în lei moldovenești a 1 000 de euro sau 5% din capitalul său propriu, furnizorul se asigură că un astfel de investitor:
a) primește un avertisment de risc;
b) prezintă furnizorului consimțământul expres de a investi; și
c) îi dovedește furnizorului de servicii de finanțare participativă că înțelege investiția și riscurile asociate acesteia.
În sensul lit. c), evaluarea menționată la alin. (1) poate constitui o dovadă că potențialul investitor nesofisticat sau investitorul nesofisticat înțelege investiția și riscurile asociate acesteia.

(9) Autoritatea de supraveghere adoptă acte normative pentru efectuarea evaluării prevăzute la alin. (1) și (2) și a simulării prevăzute la alin. (5).

Capitolul IV
EXIGENȚE SPECIFICE UNOR SERVICII
 DE FINANȚARE PARTICIPATIVĂ

Secțiunea 1
Serviciile de finanțare participativă
 bazată pe împrumuturi

Articolul 29. Solicitarea dezvoltatorului de finanțare participativă 
bazată pe împrumuturi

(1) Persoana care dorește să devină dezvoltator transmite furnizorului, prin intermediul platformei: 
a) solicitarea de finanțare participativă, însoțită de fișa cu informații esențiale privind investiția;
b) declarația pe propria răspundere privind veridicitatea informațiilor prezentate;
c) acordul la prelucrarea datelor cu caracter personal;
d) acordul la verificarea datelor din registrele publice; 
[bookmark: _Hlk137213685]e) declarația pe propria răspundere cu privire la faptul că dezvoltatorul sau deținătorii de participații ale dezvoltatorului nu sunt persoane rezidente într-o jurisdicție ce nu implementează standarde internaţionale de transparenţă şi/sau  într-o ţară (jurisdicţie) cu un risc sporit de spălare a banilor şi de finanțare a terorismului;
f) descrierea proiectelor de finanțare participativă preconizate de a fi realizate prin intermediul platformei;
g) situațiile financiare și rapoartele auditorului privind situațiile financiare anuale pentru ultimii 3 ani, dacă a fost efectuat auditul situațiilor financiare anuale, cu excepția cazului în care furnizorul le poate obține din registre publice, de la furnizori de servicii sau alte surse oficiale.

(2) Furnizorul pune la dispoziția dezvoltatorilor un model standard al solicitării prevăzute la alin. (1) lit. a). Documentele prevăzute la alin. (1) lit. b)–g) se prezintă în formă electronică, semnate cu semnătură electronică. 

(3) Solicitarea dezvoltatorului și documentele anexate sunt examinate de către furnizor în termen de cel mult 30 de zile de la recepționare. În cazul în care depistează omisiuni sau inexactități, furnizorul poate solicita informații sau documente suplimentare de la dezvoltator. În acest caz, termenul se suspendă până la prezentarea informațiilor și a documentelor suplimentare.

(4) În funcție de natura, valoarea și riscurile proiectului evaluate de către furnizor, dar și conform propriilor politici, furnizorul poate solicita dezvoltatorului garanții personale, reale sau de altă natură în scopul garantării împrumutului.

(5) În cazul acceptării solicitării dezvoltatorului, furnizorul publică oferta de finanțare participativă pe platformă. 

Articolul 30. Solicitarea debitorului-consumator de împrumut de consum 
 prin finanțare participativă 

(1) Debitorul-consumator transmite furnizorului, prin intermediul platformei: 
a) solicitarea de finanțare participativă prin împrumut de consum, însoțită de fișa cu informații esențiale privind investiția;
b) declarația pe propria răspundere privind veridicitatea informațiilor prezentate;
c) acordul la prelucrarea datelor cu caracter personal;
d) acordul la verificarea datelor din registrele publice.

(2) Furnizorul pune la dispoziția debitorului-consumator un model standard al solicitării prevăzute la alin. (1) lit. a). Documentele prevăzute la alin. (1) se prezintă de către debitorul-consumator în formă electronică, semnate cu semnătură electronică. 

(3) Furnizorul evaluează bonitatea debitorului-consumator în conformitate cu cerințele de creditare responsabilă aprobate de autoritatea de supraveghere.

(4) Solicitarea debitorului-consumator și documentele anexate sunt examinate de furnizor în termen de cel mult 30 de zile de la recepționare. În cazul în care depistează omisiuni sau inexactități, furnizorul poate solicita informații sau documente suplimentare de la debitorul-consumator. În acest caz, termenul se suspendă până la prezentarea informațiilor suplimentare.

(5) În funcție de natura, valoarea și riscurile ofertei evaluate de către furnizor, dar și conform propriilor politici, furnizorul poate solicita debitorului-consumator garanții personale, reale sau de altă natură în scopul garantării împrumutului de consum.

(6) În cazul acceptării solicitării debitorului-consumator, furnizorul publică oferta de finanțare participativă pe platformă.

Articolul 31.  Acumularea mijloacelor bănești și încheierea 
contractului de împrumut

(1) Din momentul publicării ofertei de finanțare participativă, furnizorul poate încheia contracte de finanțare participativă cu investitorii și poate acumula mijloace bănești.

(2) Din momentul acumulării sumei necesare împrumutului și după expirarea termenului de revocare pentru toți investitorii nesofisticați, furnizorul încheie contractul de împrumut cu dezvoltatorul/debitorul-consumator. Contractul de împrumut încheiat între furnizor și dezvoltator, respectiv între furnizor și debitorul-consumator, conține lista tuturor investitorilor și mijloacele financiare alocate de aceștia în contul împrumutului.

(3) După încheierea contractului de împrumut, furnizorul transferă mijloacele bănești la contul dezvoltatorului/debitorului-consumator și, în termen de 3 zile lucrătoare, informează despre acest fapt toți investitorii.

Articolul 32.  Administrarea împrumutului

(1) Pe parcursul executării contractului de împrumut, dezvoltatorul/debitorul-consumator rambursează către furnizor ratele de împrumut și dobânda aferentă acestuia, conform condițiilor contractuale. Furnizorul achită investitorilor sumele investite și dobânda aferentă conform graficului de rambursare, cu reținerea comisioanelor conform condițiilor contractului.

(2) Dobânda achitată investitorului persoană fizică se impozitează conform prevederilor Codului fiscal.

(3) În cazul unor întârzieri sau al nerambursării, furnizorul, în condițiile contractului, este obligat să intenteze procedurile de recuperare forțată a împrumutului și/sau de executare a garanțiilor în numele tuturor investitorilor. Obligația furnizorului de reprezentare a tuturor investitorilor rămâne valabilă până la executarea hotărârii definitive de recuperare forțată sau de executare a garanțiilor. Această obligație a furnizorului nu privează investitorii de dreptul de  a-și recupera investițiile direct de la dezvoltator/debitor-consumator. Mijloacele bănești recuperate de furnizor sunt transmise investitorilor conform condițiilor contractuale. 

(4) În cazul unei întârzieri mai mari de 30 de zile la rambursarea împrumutului, când suma restantă constituie peste 10% din valoarea totală a împrumutului, dezvoltatorul/debitorul-consumator nu este în drept să plaseze o altă ofertă. 

Articolul 33.  Portofoliile individuale de împrumuturi

(1) Furnizorul poate oferi servicii de administrare de portofolii individuale de împrumuturi în baza împuternicirilor primite de la investitor. Împuternicirile oferite de investitor trebuie să includă cel puțin două dintre următoarele criterii pe care trebuie să le respecte fiecare împrumut din portofoliu:
a) rata minimă și cea maximă ale dobânzii datorate în cadrul oricărui împrumut facilitat pentru investitor; 
b) scadența minimă și cea maximă ale oricărui împrumut facilitat pentru investitor;
c) tipurile de riscuri specifice împrumuturilor; 
d) dacă se oferă o rată-țintă anuală de rentabilitate a investiției, probabilitatea ca împrumuturile selectate să permită ca investitorul să atingă rata-țintă.

(2) Pentru aplicarea prevederilor alin. (1), furnizorul trebuie să dispună de procese și metodologii interne și să utilizeze date veridice. Furnizorul poate utiliza date proprii sau date care provin de la terți.

(3) În baza unor criterii bine definite și ținând cont de toți factorii relevanți care pot avea efecte nefavorabile asupra performanței împrumuturilor, furnizorul de servicii de finanțare participativă evaluează:
a) riscul de credit al proiectelor individuale de finanțare participativă/ofertelor de împrumut de consum selectate pentru portofoliul investitorului;
b) riscul de credit și cel investițional specifice portofoliului investitorului; 
c) riscul de credit al dezvoltatorilor/debitorilor-consumatori selectați pentru portofoliul investitorului, prin verificarea probabilității de îndeplinire de către dezvoltatori/debitori-consumatori a obligațiilor care le revin în temeiul împrumutului.

(4) Furnizorul pune la dispoziția investitorului descrierea metodei utilizate pentru evaluarea riscurilor prevăzute la alin. (3). Elementele, inclusiv formatul, care urmează să fie incluse în descrierea metodei menționate în prezentul alineat se vor stabili prin actele normative ale autorității de supraveghere.  

(5) Furnizorul păstrează pe un suport durabil evidența împuternicirilor acordate și a fiecărui împrumut dintr-un portofoliu individual  pe o perioadă de cel puțin 5 ani de la data încetării relației de afaceri.

(6) Furnizorul transmite prin mijloace electronice, în mod continuu și la cererea unui investitor, cel puțin următoarele informații privind fiecare portofoliu individual:
a) lista împrumuturilor individuale din care este compus portofoliul;
b) media ponderată anuală a ratei dobânzii pentru împrumuturile dintr-un portofoliu;
c) distribuția împrumuturilor în funcție de categoria de risc, exprimată în procente și în valori absolute;
d) pentru fiecare împrumut din care este compus un portofoliu, informații esențiale incluzând cel puțin o rată a dobânzii, scadența, categoria de risc, calendarul de rambursare a împrumutului și de plată a dobânzilor, respectarea de către dezvoltator a calendarului respectiv;
e) pentru fiecare împrumut din care este compus un portofoliu, măsurile de reducere a riscurilor, inclusiv furnizori de garanții reale sau de garanții personale;
f) orice caz de neîndeplinire de către dezvoltator/debitor-consumator, în ultimii cinci ani, a obligațiilor contractuale din contractele de credit;
g) orice comisioane plătite pentru împrumut de către investitor, de către furnizor sau de către dezvoltator/debitor-consumator.

(7) Furnizorii au obligația să respecte parametrii furnizați de investitori și să ia toate măsurile necesare pentru a obține cel mai bun rezultat posibil pentru investitorii respectivi. Furnizorii comunică investitorilor informații privind procesul decizional care stă la baza executării împuternicirilor discreționare primite.

(8) Prin derogare de la alin. (7), furnizorii care administrează portofolii individuale de împrumuturi pot exercita puterea discreționară în numele investitorilor lor, numai pentru parametrii conveniți, fără a le impune investitorilor să examineze fiecare ofertă de finanțare participativă în parte și să ia o decizie de investiții în privința fiecărei oferte.

Secțiunea a 2-a
Serviciile de finanțare participativă
 bazată pe investiții

Articolul 34.  Aplicabilitatea finanțării participative bazate pe investiții

(1) În temeiul prezentei legi, dezvoltatori de proiecte de finanțare participativă bazată pe investiții pot fi doar societățile cu răspundere limitată și societățile pe acțiuni, nou-înființate sau existente, clasificate drept întreprinderi mici și mijlocii conform art. 5 din Legea nr. 179/2016 cu privire la întreprinderile mici și mijlocii.

(2) Înregistrarea societăților cu răspundere limitată nou-înființate și/sau a achiziției părților sociale de către investitori în rezultatul proiectului de finanțare participativă bazată pe investiții are loc conform prevederilor Legii nr. 135/2007 privind societățile cu răspundere limitată și ale Legii nr. 220/2007 privind înregistrarea de stat a persoanelor juridice și a întreprinzătorilor individuali.

(3) Înregistrarea societăților pe acțiuni nou-înființate și/sau a achiziției acțiunilor de către investitori în rezultatul proiectului de finanțare participativă bazată pe investiții are loc conform prevederilor Legii nr. 1134/1997 privind societățile pe acțiuni, ale Legii nr. 171/2012 privind piața de capital și ale Legii nr. 220/2007 privind înregistrarea de stat a persoanelor juridice și a întreprinzătorilor individuali.

(4) Toți dezvoltatorii de proiecte de finanțare participativă bazată pe investiții sunt obligați să prevadă în actul de constituire posibilitatea desfășurării adunărilor generale ale asociaților/acționarilor de la distanță, precum și votul prin corespondență sau exprimat în formă electronică.

Articolul 35. [bookmark: _Hlk137213207]Cerințe față de dezvoltatorul proiectului de finanțare
participativă bazată pe investiții

(1) Persoana care dorește să devină dezvoltator al proiectului de finanțare participativă bazată pe investiții transmite furnizorului, prin intermediul platformei: 
a) solicitarea de finanțare participativă, însoțită de fișa cu informații esențiale privind investiția;
b) declarația pe propria răspundere privind veridicitatea informațiilor prezentate;
c) acordul la prelucrarea datelor cu caracter personal;
d) acordul la verificarea datelor din registrele publice; 
e) declarația pe propria răspundere cu privire la faptul că dezvoltatorul sau deținătorii de participații ale dezvoltatorului nu sunt persoane rezidente într-o jurisdicție ce nu implementează standarde internaţionale de transparenţă şi/sau  într-o ţară (jurisdicție) cu un risc sporit de spălare a banilor şi de finanțare a terorismului;
f) actul de constituire actualizat sau, după caz, proiectul actului de constituire al dezvoltatorului; 
g) decizia asociatului unic sau hotărârea adunării generale a asociaților/acționarilor privind aprobarea solicitării de finanțare participativă;
h) planul de afaceri, care ia în considerație proiectele investiționale preconizate a fi realizate prin intermediul platformei;
i) situațiile financiare și rapoartele auditorului privind situațiile financiare anuale pentru ultimii 3 ani, dacă a fost efectuat auditul situațiilor financiare anuale, cu excepția cazului în care furnizorul le poate obține din registre publice, de la furnizori de servicii sau alte surse oficiale.

(2) Furnizorul pune la dispoziția dezvoltatorilor un model standard al solicitării prevăzute la alin. (1) lit. a). Documentele prevăzute la alin. (1) lit. b)–i) se prezintă în formă electronică, semnate cu semnătură electronică. 

(3) Solicitarea dezvoltatorului și documentele anexate sunt examinate de furnizor în termen de cel mult 30 de zile de la recepționare. În cazul în care depistează omisiuni sau inexactități, furnizorul poate solicita informații sau documente suplimentare de la dezvoltator. În acest caz, termenul se suspendă până la prezentarea informațiilor suplimentare.

(4) În funcție de natura, valoarea și riscurile proiectului, dar și conform propriilor politici, furnizorul poate solicita dezvoltatorului garanții personale, reale sau de altă natură în scopul garantării investiției.

(5) În cazul acceptării solicitării, furnizorul publică oferta de finanțare participativă pe platformă.

Articolul 36.  Acumularea mijloacelor bănești și încheierea 
 contractului de investiții

(1) Din momentul publicării ofertei de finanțare participativă, furnizorul poate încheia contracte de finanțare participativă cu investitorii și poate acumula mijloacele bănești destinate proiectului de finanțare participativă.

(2) După înființarea vehiculului investițional, mijloacele bănești acumulate conform alin. (1) sunt transferate la contul acestuia cu titlu de aport la capitalul social.

Articolul 37.  Vehiculul investițional

(1) După acumularea sumei necesare proiectului și expirarea termenului de revocare pentru toți investitorii nesofisticați, furnizorul inițiază procedura de înființare a vehiculului investițional, având obligația ca, în termen de 3 zile lucrătoare de la data înființării lui, să informeze despre aceasta toți investitorii.

(2) Actul de constituire al vehiculului investițional, de rând cu altă informație obligatorie stabilită de legislație, trebuie să prevadă:
a) posibilitatea desfășurării adunărilor generale ale asociaților de la distanță și votul prin corespondență sau exprimat în formă electronică;
b) cvorumul minim și majoritatea minimă pentru luarea deciziilor de cel puțin 75% din capitalul social pentru toate chestiunile pentru care legea prevede un cvorum sau o majoritate mai mică; 
c) procedura de înstrăinare și de respectare a dreptului de preempțiune la înstrăinarea părților sociale deținute de investitori în capitalul social al vehiculului investițional;
d) numirea a cel puțin un cenzor, indiferent de numărul de asociați.

(3) Investitorii devin asociați ai vehiculului investițional proporțional investițiilor lor, care vor constitui aport la capitalul social al acestuia.

(4) Gestiunea curentă a vehiculului investițional este asigurată de furnizor prin intermediul salariaților, al subcontractorilor sau prin intermediul terților cărora le-a fost externalizată această funcție.

(5) Este interzisă efectuarea de către vehiculul investițional a oricăror activități, altele decât cele necesare pentru realizarea scopului acestuia prevăzut de prezenta lege.

(6) Costurile de administrare a vehiculului investițional sunt suportate de furnizor din comisioanele reținute de la clienți.

Articolul 38. Efectuarea investiției

(1) După înființarea vehiculului investițional, capitalul social al acestuia este utilizat în scopul investirii în proiectul de finanțare participativă.

(2) Investiția este efectuată prin una dintre următoarele modalități:
a) aport la capitalul social în cadrul unei proceduri de înființare a societății sau de majorare a capitalului social al societății;
b) achiziția unor părți sociale/acțiuni ale societății.

(3) În cazul investiției în capitalul societăților pe acțiuni, acțiunile emise în scopul finanțării participative sunt achiziționate în cadrul unei emisiuni închise.

(4) Dacă valoarea efectivă a mijloacelor bănești destinate finanțării proiectului este mai mare decât valoarea nominală a acțiunilor/cotelor-părți, diferența constituie prima de capital reflectată în capitalul propriu al dezvoltatorului.

(5) Toate costurile legate de înregistrarea tranzacției și modificarea corespunzătoare a actelor constitutive sunt suportate de dezvoltator.

(6) Vehiculul investițional devine proprietar al acțiunilor sau al părților sociale achiziționate în cadrul proiectului de finanțare participativă și beneficiar al tuturor drepturilor aferente. Dividendele primite de vehiculul investițional sunt repartizate între investitori proporțional părților sociale deținute de aceștia.

(7) Părțile sociale deținute de investitori în cadrul vehiculului investițional pot fi înstrăinate în condițiile prevăzute de lege.

Capitolul V
AUTORIZAREA, REGLEMENTAREA
 ȘI SUPRAVEGHEREA FURNIZORILOR
 DE SERVICII DE FINANȚARE PARTICIPATIVĂ

Secțiunea 1
Autorizarea furnizorilor de servicii
 de finanțare participativă

Articolul 39. Depunerea cererii de autorizare

(1) O persoană juridică ce intenționează să furnizeze servicii de finanțare participativă depune la autoritatea de supraveghere o cerere de autorizare. 

(2) Cererea este depusă în format electronic, cu aplicarea semnăturii electronice de către persoana împuternicită să reprezinte furnizorul în procesul înregistrării de stat. La cererea de autorizare se anexează, după caz:
1) copia certificată a actului de constituire, cu toate modificările înregistrate la data prezentării cererii;
2) decizia organului împuternicit privind desemnarea persoanelor cu funcții de răspundere;
3) documente ce demonstrează îndeplinirea condițiilor prudențiale prevăzute la art. 6;
4) informația privind fondatorii (acționarii/asociații) și beneficiarii efectivi ai furnizorului, care va include numele/denumirea, domiciliul/sediul, numărul de identificare de stat (IDNP/IDNO);
5)  informația privind persoanele cu funcții de răspundere ale furnizorului, care va include numele, domiciliul, numărul de identificare de stat (IDNP), cu anexarea documentelor ce confirmă corespunderea acestora cu cerințele stabilite de prezenta lege și de actele normative ale autorității de supraveghere;
6) regulamentul de activitate al potențialului furnizor, care conține cel puțin următoarele informații:
a) tipurile de servicii de finanțare participativă pe care intenționează să le presteze;
b) organele de conducere și mecanismele de guvernanță corporativă și de control intern ale furnizorului, inclusiv procedurile de administrare a riscurilor menite să asigure respectarea prezentei legi;
c) sistemele, resursele și procedurile utilizate pentru controlul și protecția sistemelor de prelucrare a datelor;
d) planul de asigurare a continuității activității, care, ținând cont de natura, amploarea și complexitatea serviciilor de finanțare participativă pe care potențialul furnizor intenționează să le presteze, stabilește măsuri și proceduri care, în cazul unui eșec al potențialului furnizor, să asigure continuitatea furnizării serviciilor critice legate de investițiile existente și buna gestionare a contractelor dintre potențialul furnizor și clienții săi;
e) procedurile elaborate de potențialul furnizor pentru a verifica exhaustivitatea, corectitudinea și claritatea informațiilor cuprinse în fișa cu informații esențiale privind investiția; 
f) procedurile potențialului furnizor de servicii de finanțare participativă în ceea ce privește limitele de investiții pentru investitorii nesofisticați;
g) regulile interne prin care asociaților/acționarilor care dețin cel puțin 20% din capitalul social sau din drepturile de vot, persoanelor care dețin funcții de răspundere la respectivul furnizor și oricărei persoane afiliate acestora li se interzice să încheie tranzacții de finanțare participativă oferite pe platforma potențialului furnizor de finanțare participativă;
h) funcțiile ce urmează sau ar putea fi externalizate și mecanismele de externalizare ale potențialului furnizor de servicii de finanțare participativă; 
i) procedurile instituite de potențialul furnizor de servicii de finanțare participativă pentru recepționarea și examinarea reclamațiilor din partea clienților;
j) dovada achitării taxei de examinare a cererii de autorizare, în mărime de 10 000 de lei, care se varsă la bugetul autorității de supraveghere;
k) alte reguli, proceduri și politici elaborate potrivit prevederilor exprese din prezenta lege.

(3) Decizia autorității de supraveghere privind autorizarea furnizorului prevede serviciile de finanțare participativă pe care furnizorul este autorizat să le presteze. 

(4) În cazul extinderii/reducerii serviciilor de finanțare participativă care nu au fost prevăzute la data autorizării, furnizorul depune o cerere de reperfectare a actului permisiv, la care anexează documentele ce conțin informații referitoare la serviciul de finanțare participativă pe care intenţionează să-l presteze sau care urmează a fi redus.

[bookmark: _Hlk138325606](5) Autoritatea de supraveghere stabilește, prin actele sale normative, cerințe și proceduri aplicabile furnizorilor ce se referă la procedura de acordare, suspendare și de retragere a autorizării, inclusiv de înregistrare și radiere a furnizorilor din Registrul furnizorilor de servicii de finanțare participativă, și la transparența structurii de proprietate a furnizorului.

Articolul 40.  Examinarea cererii de autorizare

(1) În termen de cel mult 3 luni de la data depunerii cererii, autoritatea de supraveghere examinează cererea și documentele anexate și emite decizia prin care aprobă sau respinge cererea de autorizare a furnizorului. 

(2) Autoritatea de supraveghere este în drept să solicite potențialului furnizor completarea setului de documente prezentat și/sau introducerea în documentele prezentate a modificărilor necesare, cu indicarea termenului de executare, în următoarele cazuri:
a) dacă setul de documente prezentat conform prevederilor art. 39 este incomplet;
b) dacă documentele și/sau informațiile prezentate sunt eronate, insuficiente și/sau ilizibile;
c) dacă conținutul documentelor și/sau al informațiilor prezentate contravine prevederilor prezentei legi și ale actelor normative ale autorității de supraveghere.
În oricare dintre aceste cazuri, termenul de examinare a cererii se suspendă și începe să curgă din momentul prezentării la autoritatea de supraveghere a setului complet de documente suplimentare.

Articolul 41.  Temeiuri de respingere a cererii de autorizare

(1) Autoritatea de supraveghere respinge cererea de autorizare dacă există cel puțin unul dintre următoarele temeiuri:
a) necorespunderea actelor prezentate cu prevederile prezentei legi și ale actelor normative ale autorității de supraveghere; 
b) neîntrunirea de către solicitant a exigențelor față de furnizori prevăzute de prezenta lege și actele normative ale autorității de supraveghere. 

(2) În cazul respingerii cererii în temeiul alin. (1), furnizorul potențial, după înlăturarea motivelor care au servit drept temei pentru respingere și achitarea repetată a plății pentru autorizare, poate depune o nouă cerere în modul stabilit de prezenta lege.

(3) În termen de 5 zile lucrătoare de la data adoptării deciziei privind cererea depusă, autoritatea de supraveghere informează în scris, pe suport de hârtie și/sau prin sistemul de circulație electronică a documentelor, furnizorul despre autorizare sau respingerea motivată a cererii.

Articolul 42.  Registrul furnizorilor de servicii de finanțare participativă 

(1) La momentul emiterii deciziei de autorizare, furnizorul se înregistrează în Registrul furnizorilor de servicii de finanțare participativă (în continuare – Registru), instituit și ținut de autoritatea de supraveghere în conformitate cu legislația cu privire la registre.

(2) În Registru se înscriu următoarele date despre furnizor:
a) denumirea completă și abreviată;
b) data înregistrării și numărul de identificare de stat (IDNO);
c) sediul și adresa pentru corespondență, dacă diferă de sediu, numărul de telefon, adresa electronică, pagina web oficială a platformei;
d) activitățile de finanțare participativă desfășurate;
e) capitalul social;
[bookmark: _Hlk137220454]f) numele, prenumele, numărul de identificare de stat (IDNP) ale persoanelor cu funcții de răspundere;
g) numele, prenumele/denumirea, domiciliul/sediul, numărul de identificare de stat (IDNP/IDNO) ale proprietarilor (acționarilor/asociaților), beneficiarilor efectivi, precum și mărimea cotei de participare a acestora la capitalul social al furnizorului;
h) sancțiunile impuse furnizorului sau persoanelor cu funcții de răspundere ale acestuia de către autoritatea de supraveghere și informații despre remedierea încălcărilor, după caz;
i) date cu privire la reorganizarea, suspendarea, radierea sau reluarea activității, după caz;
j) data înregistrării în Registrul de stat al persoanelor juridice a dizolvării, numele, numărul de identificare de stat (IDNP) și datele de contact (număr de telefon, adresă electronică) ale lichidatorului sau ale membrilor comisiei de lichidare – în caz de dizolvare și intentare a procedurii de lichidare;
k) data intentării procesului de insolvabilitate, numele și numărul de identificare de stat (IDNP) ale administratorului insolvabilității, datele acestuia de contact (număr de telefon, adresă electronică) – în caz de intentare a procesului de insolvabilitate.

(3) Autoritatea de supraveghere asigură vizualizarea publică a informației din Registru pe pagina sa web oficială. 

(4) Informația publică conține cel puțin date privind:
a) denumirea persoanei juridice; 
b) forma juridică de organizare;
c) numărul de identificare de stat (IDNO); 
d) data înregistrării de stat; 
e) sediul;
f) date de contact; 
g) pagina web oficială a platformei;
h) numele și prenumele administratorilor;
i) serviciile de finanțare participativă prestate;
j) numele și prenumele sau denumirea fondatorilor (acționarilor/asociaților);
k) starea persoanei juridice (activă, în proces de reorganizare, insolvabilitate, lichidare sau suspendare a activității, date privind radierea acesteia, după caz). 

(5) Autoritatea de supraveghere actualizează Registrul în baza datelor și a informațiilor prezentate de furnizorii autorizați, în modul stabilit de actele sale normative. 

Secțiunea a 2-a
Competențe de supraveghere a furnizorilor de servicii
 de finanțare participativă

Articolul 43. Atribuțiile și drepturile autorității de supraveghere

(1) În scopul supravegherii eficiente a activității furnizorilor de finanțare participativă, autoritatea de supraveghere:
a) efectuează controale asupra activității furnizorilor de la distanță sau la fața locului;
b) examinează rapoarte, documente contabile și alte documente și informații, condițiile în care își desfășoară activitatea furnizorii autorizați și respectarea de către aceștia a legislației; 
[bookmark: _Hlk138326998]c) emite prescripții în vederea implementării prevederilor prezentei legi și ale actelor normative aferente, precum și îndeplinește orice alte acțiuni conform prezentei legi și actelor sale normative;
d) aplică sancțiuni furnizorilor pentru încălcarea prevederilor prezentei legi și ale actelor sale normative.

(2) Autoritatea de supraveghere este în drept să solicite, iar furnizorii autorizați, acționarii/asociații, administratorii şi/sau salariații acestora sunt obligați să prezinte, la solicitare, în termenul indicat, documentele și informațiile necesare executării corespunzătoare a prevederilor prezentei legi.

(3) În cazul constatării unor încălcări ale prezentei legi sau ale actelor normative, autoritatea de supraveghere este în drept:
a) de a interzice o ofertă de finanțare participativă sau de a o suspenda pe o perioadă de cel mult 10 zile lucrătoare consecutive;
b) de a interzice publicitatea sau de a solicita unui furnizor să retragă publicitatea, precum și de a suspenda ori a solicita unui furnizor să suspende publicitatea pe o perioadă de cel mult 10 zile lucrătoare consecutive;
c) de a interzice prestarea de servicii de finanțare participativă sau de a suspenda ori a solicita unui furnizor să suspende prestarea de servicii de finanțare participativă pe o perioadă de cel mult 10 zile lucrătoare consecutive;
d) de a transfera contractele existente către un alt furnizor – în cazul retragerii autorizării furnizorului, sub rezerva acordului clienților și al furnizorului destinatar.

(4) Autoritatea de supraveghere are dreptul să stabilească, prin actele sale normative, norme prudenţiale şi/sau neprudenţiale suplimentare celor prevăzute de prezenta lege în cazul în care:
a) există riscul de imposibilitate a rambursării în termen a mai mult de 10% din investițiile primite prin platforma de finanțare participativă;
b) furnizorul nu se conformează prescripţiilor repetate, emise de către autoritatea de supraveghere, privind înlăturarea aceloraşi încălcări ce pot cauza riscul de nerambursare în termen a investițiilor primite prin platforma de finanțare participativă;
c) aplicarea măsurilor stabilite la alin. (3) nu a dat rezultate;
d) se constată nerespectarea actelor normative, fapt ce poate afecta onorarea obligaţiilor asumate şi interesele investitorilor.

Articolul 44. Încălcări și sancțiuni

(1) Autoritatea de supraveghere aplică sancțiuni furnizorului sau administratorului acestuia în cazul în care aceștia: 
a) încalcă prevederile prezentei legi;
b) încalcă actele normative ale autorității de supraveghere;
c) împiedică activitatea de supraveghere a autorității de supraveghere.

(2) În cazul constatării încălcărilor prezentei legi sau ale actelor normative ale autorității de supraveghere, în funcție de tipul și gravitatea acestora, autoritatea de supraveghere aplică următoarele sancțiuni:
a) avertisment;
b) amendă aplicabilă persoanelor cu funcții de răspundere, de la 1 la 10  salarii medii ale persoanei fizice sancţionate, pentru ultimele 12 luni, care includ toate beneficiile (suplimente, prime şi alte adaosuri la salariul de funcţie);
c) interdicție administratorului sau membrilor consiliului de a exercita funcție de conducere; 
d) interdicție temporară la încheierea de noi tranzacții de finanțare participativă până la eliminarea cauzelor care au determinat impunerea respectivei sancțiuni;
e) suspendarea sau retragerea autorizării;
f) amendă aplicată furnizorului în mărime de până la 5% din cifra de afaceri anuală, calculată la finele anului precedent, dar nu mai puțin de 10 000 de lei.

(3) Modul de aplicare și executare a sancțiunilor prevăzute la alin. (2) se stabilește în actele normative ale autorității de supraveghere.
 
Articolul 45. Retragerea autorizării

(1) Autoritatea de supraveghere retrage autorizarea și radiază furnizorul din Registru în următoarele cazuri:
a) la cererea furnizorului, inclusiv în caz de reorganizare sau lichidare;
b) furnizorul nu a înlăturat, în termenul stabilit, circumstanțele care au dus la suspendarea autorizării;
c) furnizorul nu a prestat servicii de finanțare participativă în termen de 12 luni de la autorizare;
d) autorizarea a fost obținută prin mijloace ilegale, inclusiv prin prezentarea unor informații sau documente false.

(2) Autoritatea de supraveghere retrage autorizarea și, în termen de 5 zile lucrătoare de la data intrării în vigoare a deciziei respective, informează furnizorul despre acest fapt. 

Capitolul VI
REORGANIZAREA ȘI LICHIDAREA FURNIZORULUI

Articolul 46. Reorganizarea furnizorului

(1) Reorganizarea furnizorului se efectuează în temeiurile și în modul stabilite de legislație, cu avizul în prealabil al autorității de supraveghere, eliberat conform actelor sale normative. 

(2) Furnizorii constituiți prin contopire, divizare sau separare își încep activitatea numai după autorizare, efectuată de către autoritatea de supraveghere, în modul stabilit de prezenta lege și actele sale normative.

Articolul 47. Lichidarea furnizorului

(1) Furnizorul se lichidează în temeiurile și în modul stabilite de legislația civilă, precum și în cazul retragerii autorizării de către autoritatea de supraveghere.

(2) Hotărârea privind lichidarea benevolă a furnizorului se comunică în scris autorității de supraveghere în cel mult 5 zile lucrătoare de la data adoptării.

(3) Proiectele aflate în curs de realizare care nu au acumulat volumul necesar de investiții la momentul adoptării hotărârii privind lichidarea benevolă sau intentarea procesului de insolvabilitate sunt:
a) anulate, cu restituirea tuturor mijloacelor bănești investitorilor; sau
b) transmise în administrare altui furnizor, cu acordul dezvoltatorului și al investitorilor.

(4) Din momentul inițierii procedurii de lichidare sau insolvabilitate, administrarea vehiculelor de investiții este preluată de investitori. Din momentul inițierii procedurii de lichidare sau insolvabilitate, obligațiile investitorilor de achitare a comisionului către furnizor în caz de înstrăinare ulterioară a cotei-părți deținute în vehiculul investițional se consideră stinse.

(5) Prin derogare de la prevederile legale generale privind lichidarea și insolvabilitatea persoanelor juridice, în cazul retragerii autorizării, în cadrul procedurii de lichidare benevolă sau insolvabilitate a furnizorului, creanțele investitorilor au prioritate absolută față de alte creanțe în ceea ce privește:
1) garanțiile prudențiale prevăzute la art. 6;
2) creanțele furnizorului față de dezvoltatori;
3) totalitatea activelor furnizorului, cu excepţia:
a) creanţelor salariaţilor furnizorului ce se lichidează privind plata salariului pentru perioada de până la 6 luni precedente adoptării hotărârii de lichidare;
b creanţelor faţă de bugetul public naţional pentru perioada de până la un an precedent adoptării hotărârii de lichidare;
c) creanţelor rezultate din creditele, împrumuturile şi garanțiile de stat interne şi externe acordate de către Ministerul Finanţelor (capitalul, dobânda, comisioanele contractuale). 

Capitolul VII
DISPOZIȚII TRANZITORII ȘI FINALE

Articolul 48. Intrarea în vigoare

(1) Prezenta lege intră în vigoare la 1 martie 2024.

(2) Autoritatea de supraveghere, până la data intrării în vigoare a prezentei legi, va adopta actele normative prevăzute de prezenta lege și/sau va aduce actele sale normative în concordanță cu aceasta.


Articolul 49. Modificarea unor acte normative conexe

La data intrării în vigoare a prezentei legi, următoarele acte normative se modifică după cum urmează:

I. La articolul 17 punctul 1 din Legea nr. 845/1992 cu privire la antreprenoriat și întreprinderi (Monitorul Parlamentului Republicii Moldova, 1994, nr. 2, art. 33), cu modificările ulterioare, după textul „nu poate fi mai mare de 50” se introduce textul „ , cu excepțiile prevăzute de Legea privind serviciile de finanțare participativă”.

II. Codul fiscal nr. 1163/1997 (republicat în Monitorul Oficial al Republicii Moldova, ediție specială din 8 februarie 2007), cu modificările ulterioare, se modifică după cum urmează:

1. La articolul 901 alineatul (37), după textul „asociaţiile de economii şi împrumut,” se introduce textul „furnizorii de servicii de finanțare participativă,”.

2. La articolul 103 alineatul (1), punctul 12) se completează cu litera h) cu următorul cuprins:

„h) serviciile de finanțare participativă prestate de furnizorii de servicii de finanțare participativă;”.

[bookmark: _Hlk138343396]III. Legea nr. 192/1998 privind Comisia Națională a Pieței Financiare (republicată în Monitorul Oficial al Republicii Moldova, 2007, nr. 117-126BIS), cu modificările ulterioare, se modifică după cum urmează: 

[bookmark: _Hlk138855088][bookmark: _Hlk138851436]1. La articolul 4 alineatul (2) se completează cu textul „ , precum și furnizorii de servicii de finanțare participativă”.

2. La articolul 6 alineatul (1), litera h) se completează cu o liniuță cu următorul cuprins:

 „– plăţile furnizorilor de servicii de finanțare participativă în mărime de până la 1 la sută din valoarea contractelor de finanțare participativă încheiate;”. 

IV. Codul civil al Republicii Moldova nr. 1107/2002 (republicat în Monitorul Oficial al Republicii Moldova, 2019, nr. 66–75, art. 132), cu modificările ulterioare, se modifică după cum urmează:

1. La articolul 1244, alineatul (2) va avea următorul cuprins:

,,(2) Interdicţia prevăzută la alin. (1) nu se aplică dobânzilor percepute sau plătite de către Ministerul Finanţelor, Banca Naţională a Moldovei, de băncile comerciale, de asociaţiile de economii şi împrumut, organizaţiile de creditare nebancară, în temeiul împrumuturilor acordate prin intermediul platformelor de finanțare participativă, precum şi în alte cazuri prevăzute de lege.” 

2. La articolul 1756, alineatul (2) se completează cu litera d) cu următorul cuprins:

„d) un furnizor de servicii de finanțare participativă.”

3. La articolul 1763, alineatul (4) va avea următorul cuprins:

,,(4) Dispoziţiile prezentei secţiuni se aplică împrumuturilor acordate de către bănci sau organizaţii de creditare nebancară, alte organizaţii care acordă credite în baza legii, precum și împrumuturilor acordate prin intermediul platformelor de finanțare participativă.”

V. Legea nr. 135/2007 privind societățile cu răspundere limitată (Monitorul Oficial al Republicii Moldova, 2007, nr. 127–130, art. 548), cu modificările ulterioare, se modifică după cum urmează: 

1. Articolul 11 se completează cu alineatul (4) cu următorul cuprins:

„(4) Prin derogare de la prevederile alin. (3), în cazul societăților care constituie vehicul investițional în cadrul unui proiect de finanțare participativă în condițiile Legii privind serviciile de finanțare participativă, numărul de asociați nu poate fi mai mare de 200.”

2. La articolul 12, alineatul (2) se completează cu cuvintele „și a împuternicirii acordate în condițiile Legii privind serviciile de finanțare participativă”.

3. Articolul 25 se completează cu alineatul (13) cu următorul cuprins:

„(13) Asociatul care deține o parte socială în capitalul unei societăți cu răspundere limitată ce constituie un vehicul investițional în sensul prevăzut de Legea  privind serviciile de finanțare participativă poate înstrăina liber partea sa socială, indiferent de prevederile actului de constituire.”

4. Articolul 30 se completează cu alineatul (3) cu următorul cuprins:

„(3) Prin derogare de la alin. (2), în cazul înstrăinării unei părți sociale    dintr-o societate ce constituie vehicul investițional în cadrul unui proiect de finanțare participativă în condițiile Legii privind serviciile de finanțare participativă , actul juridic de înstrăinare/dobândire poate fi încheiat și prezentat în formă electronică.”

5. La articolul 77 alineatul (1), enunțul al doilea se completează cu textul „ , cu excepția societăților ce constituie vehicul investițional în cadrul unui proiect de finanțare participativă în condițiile Legii privind serviciile de finanțare participativă ”.

VI. Articolul 8 din Legea nr. 220/2007 privind înregistrarea de stat a persoanelor juridice și a întreprinzătorilor individuali (Monitorul Oficial al Republicii Moldova, 2007, nr. 184–187, art. 711), cu modificările ulterioare, se completează cu alineatul (11) cu următorul cuprins:

„(11) Prin derogare de la alin. (1), în cazul înregistrării de stat rezultate din proiecte de finanțare participativă, reprezentantul fondatorului se împuternicește în condițiile Legii privind serviciile de finanțare participativă .”

VII. Legea nr. 122/2008 privind birourile istoriilor de credit (republicată în Monitorul Oficial al Republicii Moldova, 2017, nr. 316–321, art. 546), cu modificările ulterioare, se modifică după cum urmează:

1. Articolul 2:

la noțiunea „credit”, după  textul „inclusiv pe bază de leasing;” se introduce textul „orice contract de împrumut în cadrul unui proiect de finanțare participativă;”

la noțiunea „sursă de formare a istoriei de credit”, după textul „organizaţie de creditare nebancară,” se introduce textul „furnizori de servicii de finanţare participativă,”. 

2. La articolul 6 alineatul (2), cuvintele „băncile comerciale și organizaţiile de creditare nebancară” se substituie cu textul „băncile, organizațiile de creditare nebancară și furnizorii de servicii de finanțare participativă”. 

VIII. Articolul 2 din Legea nr. 202/2013 privind contractele de credit pentru consumatori (Monitorul Oficial al Republicii Moldova, 2013, nr. 191–197, art. 619), cu modificările ulterioare, se completează cu alineatul (7) cu următorul cuprins:

[bookmark: _Hlk139379820],,(7) Prezenta lege se aplică împrumuturilor acordate consumatorilor prin intermediul furnizorilor de servicii de finanțare participativă, acestea având calitatea de creditor în sensul domeniului prezent de reglementare. În sensul prezentei legi, normele ce reglementează drepturile și obligațiile creditorului se vor aplica, corespunzător, furnizorului de servicii de finanțare participativă.”

IX. La articolul 3 din Legea nr. 157/2014 despre încheierea şi executarea contractelor la distanţă privind serviciile financiare de consum (Monitorul Oficial al Republicii Moldova, 2014, nr. 249–255, art. 572), cu modificările ulterioare, noțiunea „serviciu financiar de consum acordat la distanţă” se completează cu textul „ , servicii de finanțare participativă”. 

X. Legea nr. 179/2016 cu privire la întreprinderile mici și mijlocii (Monitorul Oficial al Republicii Moldova, 2016, art. 306–313, art. 651), cu modificările ulterioare, se modifică după cum urmează:

1. La articolul 3, noțiunea „crowdfunding” se exclude.

2. La articolul 14 alineatul (1) litera j), textul „(crowdfunding)” se exclude.

